EVROPSKA KOMISIJA Bruselj, 10.12.2020 COM(2020) 831 final SPOROČILO KOMISIJE EVROPSKEMU PARLAMENTU, SVETU, EVROPSKEMU EKONOMSKO-SOCIALNEMU ODBORU IN ODBORU REGIJ o ciljno usmerjenih ukrepih za nepredvidene razmere v primeru nesklenitve dogovora









z Združenim kraljestvom o prihodnjem partnerstvu





















1. Uvod 2. Pripravljenost še nikdar ni bila tako zelo pomembna 3. Potreba po ciljno usmerjenih ukrepih EU za nepredvidljive razmere v primeru scenarija brez dogovora 4. Predlagani zakonodajni ukrepi za nepredvidljive razmere, ki se bodo uporabljali od januarja 2021 4.1 Osnovna povezljivost v letalstvu in varnost v letalstvu 4.2 Povezljivost cestnega prevoza 4.3 Železniška povezava skozi predor pod Rokavskim prelivom 4.4 Ribolovne dejavnosti 5. Blaženje učinkov s proračunom EU 5.1 Rezerva za prilagoditev na brexit 5.2 Programi in instrumenti v proračunu EU za obdobje 2021–2027 6. Načela za ukrepe za nepredvidljive razmere na ravni držav članic 7. Odzivanje na motnje zaradi konca prehodnega obdobja



1.Uvod Združeno kraljestvo Velika Britanija in Severna Irska (v nadaljnjem besedilu: Združeno kraljestvo) je 1. februarja 2020 izstopilo iz Evropske unije in Evropske skupnosti za atomsko energijo (Euratom); EU in Euratom sta v nadaljnjem besedilu skupaj poimenovana Unija. Sporazum o izstopu, ki je začel veljati na navedeni datum, zagotavlja urejen izstop Združenega kraljestva. Sporazum o izstopu določa prehodno obdobje, v katerem se za Združeno kraljestvo in v njem še naprej uporablja pravo Unije . To obdobje se bo izteklo 31. decembra 2020. Združeno kraljestvo bo nato izstopilo iz enotnega trga EU in carinske unije ter vseh politik Unije, za Združeno kraljestvo in v njem pa se bo prenehalo uporabljati pravo EU.

Materialne določbe sporazuma o izstopu se uporabljajo ne glede na izid pogajanj o prihodnjih odnosih. Določajo: ·nadaljnje varstvo pravic državljanov EU in zadevnih državljanov Združenega kraljestva, vključno s pravicami socialne varnosti, za ves čas njihovega življenja; ·finančni dogovor, ki zagotavlja, da bosta Združeno kraljestvo in Unija spoštovala vse finančne obveznosti, ki sta jih prevzela v času članstva Združenega kraljestva. Dogovor zagotavlja tudi, da se projekti in programi EU v okviru sedanjega večletnega finančnega okvira (2014–2020) do njihovega zaključka financirajo, kot je predvideno, s čimer se zagotovi gotovost za vse upravičence programov EU, vključno z upravičenci iz Združenega kraljestva; ·pravno izvedljivo rešitev, ki preprečuje trdo mejo na irskem otoku, ščiti gospodarstvo na celotnem otoku in Velikonočni sporazum (Sporazum iz Belfasta) v vseh njegovih razsežnostih, hkrati pa varuje celovitost enotnega trga EU (protokol o Irski in Severni Irski, katerega večina delov se bo uporabljala od konca prehodnega obdobja); ·zaščito interesov oseb, ki prebivajo ali so zaposlene na ozemlju suverenih con (Protokol o suverenih conah na Cipru, ki se bo uporabljal od konca prehodnega obdobja); ·tesno sodelovanje med Španijo in Združenim kraljestvom v zvezi z Gibraltarjem pri izvajanju določb o pravicah državljanov iz sporazuma o izstopu ter upravno sodelovanje med pristojnimi organi na številnih področjih politike (protokol o Gibraltarju, ki se bo prenehal uporabljati ob koncu prehodnega obdobja, razen prvega člena o pravicah državljanov); ·druge ureditve, potrebne za urejen izstop Združenega kraljestva, ki med drugim zagotavljajo: Ønemoteno opustitev ureditev in postopkov sodelovanja med Združenim kraljestvom in državami članicami v zvezi z zadevnimi zadevami prava EU; Øpravno jasnost za blago, ki je že dano na trg, in blago, ki se bo gibalo med EU in Združenim kraljestvom ob koncu prehodnega obdobja; Ønadaljnjo zaščito in zaščitne ukrepe v Združenem kraljestvu v zvezi s številnimi vprašanji, od pravic intelektualne lastnine EU do osebnih podatkov, ki so bili poslani pred koncem prehodnega obdobja ali pozneje obdelani v Združenem kraljestvu na podlagi sporazuma o izstopu, ali materiala Euratoma, ki se nahaja v Združenem kraljestvu. Izid pogajanj med EU in Združenim kraljestvom o sporazumu o prihodnjem partnerstvu med EU in Združenim kraljestvom je še vedno negotov, čeprav je konec prehodnega obdobja zelo blizu. Komisija si bo še naprej po svojih najboljših močeh prizadevala za zaključek pogajanj o sporazumu, ki spoštuje interese EU. EU se bo še naprej pogajala z Združenim kraljestvom, saj je njen splošni cilj še vedno doseči dogovor o ambicioznem, širokem, poglobljenem in prožnem partnerstvu z Združenim kraljestvom, s krovnimi pogoji v smislu enakih konkurenčnih pogojev in upravljanja. Vendar glede na to, da je konec prehodnega obdobja zelo blizu, ni mogoče zagotoviti, da bo tak sporazum začel veljati 1. januarja 2021, kar bi pomenilo, da bi mu sledilo obdobje brez takega sporazuma. To sporočilo in danes predlagani ukrepi za nepredvidljive razmere so namenjeni ureditvi takega obdobja. V skladu s tem in z izjemo uredbe o varnosti v letalstvu bodo predlagani ukrepi za nepredvidljive razmere samodejno prenehali veljati, ko bo sporazum začel veljati, ali prenehali veljati po določenem obdobju, če ne bo začel veljati noben sporazum (6 mesecev za ukrepe, povezane z zračnimi prevozi in cestami, in eno leto za ukrepe, povezane z ribištvom). Brez sporazuma, ki bi se začel uporabljati 1. januarja 2021, bi odnose med Združenim kraljestvom in Unijo večinoma urejali večstranski mednarodni okviri, katerih pogodbenice so tako Združeno kraljestvo kot EU in/ali njune države članice, ter zakonodaja EU ali nacionalna zakonodaja držav članic v zvezi s tretjimi državami. Trgovina z blagom in storitvami med EU in Združenim kraljestvom bi na primer potekala pod pogoji Svetovne trgovinske organizacije, pri čemer bi vsaka pogodbenica za blago s poreklom iz druge pogodbenice uporabljala tarife na podlagi načela države z največjimi ugodnostmi. Podobno bi policijsko in pravosodno sodelovanje spadalo v okvir različnih mednarodnih konvencij in drugih orodij. A v letalskem sektorju takšne mednarodne nadomestne rešitve ni, medtem ko je v cestnem prometu nadomestna rešitev za dovoljenja v okviru režima Evropske konference ministrov za promet (ECMT) očitno nezadostna v zvezi z Združenim kraljestvom. To bi povzročilo neobvladljive motnje in resno ogrozilo interese EU. Poleg tega brez dogovora, ki bi začel veljati 1. januarja 2021, ribiškim plovilom EU in Združenega kraljestva ne bi bil zagotovljen dostop do voda druge pogodbenice, kljub pomenu ribištva za gospodarsko preživetje obalnih skupnosti in potrebi po zagotavljanju trajnostnega ribolova. Komisija meni, da so na teh treh področjih upravičeni ukrepi za nepredvidljive razmere. Če bi se do 1. januarja 2021 začel uporabljati sporazum o prihodnjem partnerstvu, se ti ukrepi za nepredvidljive razmere ne bi začeli uporabljati. 2.Pripravljenost še nikdar ni bila tako zelo pomembna 1. januarja 2021 bo prišlo do motenj ne glede na to, ali bo sporazum med EU in Združenim kraljestvom o njunih prihodnjih odnosih sklenjen ali ne. To je logična posledica odločitve Združenega kraljestva, da izstopi iz Unije in ne sodeluje več na enotnem trgu in carinski uniji EU. Komisija je bila o tem vedno zelo jasna.

Komisija je v sporočilu z naslovom „Pripravljenost ob koncu prehodnega obdobja med Evropsko unijo in Združenim kraljestvom“ z dne 9. julija 2020 ponovno poudarila, da morajo javne uprave, podjetja in državljani sprejeti vse potrebne ukrepe, da bi se pripravili na spremembe, ki bodo neizogibne posledice odločitev Združenega kraljestva, tudi če bo sporazum o prihodnjem partnerstvu dosežen. Poleg tega je Komisija izdala 89 sektorskih obvestil s podrobnimi informacijami o pričakovanih spremembah in potrebnih ukrepih, ki jih morajo sprejeti uprave, podjetja in državljani. Ti vključujejo obvestila o trgovini z živili, potrošniškimi in industrijskimi izdelki ter o storitvah, DDV, avtorskih pravicah in pravicah intelektualne lastnine, civilnem pravosodju, pravu družb in carini. Službe Komisije so od julija opravile dvostranska srečanja z vsemi 27 državami članicami, da bi skupaj z vsako nacionalno upravo obravnavale stanje pripravljenosti. Splošna ugotovitev je, da so uprave držav članic dobro pripravljene na neizogibne spremembe po 1. januarju 2021. Kljub temu so potrebna nadaljnja prizadevanja za ozaveščanje, zlasti med malimi in srednjimi podjetji, ki so izpostavljena Združenemu kraljestvu in morda še vedno niso seznanjena z vsemi postopki trgovanja s tretjo državo. V ta namen je Komisija v zadnjih mesecih začela številne kampanje ozaveščanja in okrepila javne razprave in predstavitve za deležnike. Prav tako je upravam držav članic zagotovila usposabljanje in smernice v zvezi s pripravljenostjo na brexit ter bo še naprej organizirala sektorske seminarje z vsemi državami članicami na tehnični ravni, da bi pomagala izpopolniti izvajanje ukrepov za pripravljenost, zlasti na področju mejnih kontrol oseb in blaga. Več podrobnosti o teh ukrepih je na voljo v prilogah k temu sporočilu, vključno s popolnim seznamom obvestil o pripravljenosti in pregledom glavnih področij javnih razprav in predstavitev za deležnike. Opozoriti je treba tudi, da sta EU in Združeno kraljestvo v preambuli Protokola o Irski in Severni Irski izrazila trdno zavezanost nadaljevanju programov PEACE+ v prihodnosti. Ker gre za program evropskega teritorialnega sodelovanja, je mogoče skleniti sporazum o financiranju, ki omogoča nadaljevanje programa PEACE+ tudi v primeru izstopa brez dogovora, v skladu s smernicami za sodelovanje drugih tretjih držav v programih evropskega teritorialnega sodelovanja. Komisija bo nadaljevala te razprave, da bi bil tak sporazum o financiranju sklenjen v vseh primerih. 3. Potreba po ciljno usmerjenih ukrepih EU za nepredvidljive razmere v primeru scenarija brez dogovora Prehodno obdobje se bliža koncu in še vedno ni gotovo, ali se bo sporazum o prihodnjem partnerstvu med EU in Združenim kraljestvom 1. januarja 2021 začel uporabljati. Če do navedenega datuma dogovora ne bo, namerava biti Komisija v letu 2021 še naprej pripravljena nadaljevati pogajanja o novem partnerstvu. Vendar je jasno tudi, da je potrebno omejeno število ciljno usmerjenih ukrepov za premostitev obdobja do vzpostavitve prihodnje ureditve in za zaščito interesov EU. Komisija predlaga ciljno usmerjeno in omejeno število ukrepov za nepredvidljive razmere, da bi bila v celoti pripravljena na scenarij brez dogovora. Ukrepi za nepredvidljive razmere temeljijo na naslednjih načelih: a. Ukrepi za nepredvidljive razmere ne morejo zagotoviti kontinuitete ali posnemati koristi članstva v EU ali prehodnega obdobja. Prav tako niso namenjeni zagotavljanju tako ugodnega položaja, kot bi ga določal sporazum o partnerstvu. Posledično ukrepi za nepredvidljive razmere načeloma nikoli ne smejo presegati tistega, kar je EU ponudila Združenemu kraljestvu v osnutku besedila sporazuma o novem partnerstvu med Evropsko unijo in Združenim kraljestvom, objavljenem 18. marca 2020. b. Ukrepi za nepredvidljive razmere bi morali biti usmerjeni v preprečevanje ali ublažitev nesorazmernih motenj, ki so posledica scenarija brez dogovora, in bi si morali za to prizadevati le, če teh učinkov ni mogoče odpraviti ali ublažiti z uporabo obstoječih mednarodnih ali večstranskih sporazumov ali ustreznih ukrepov pripravljenosti. Ukrepi za nepredvidljive razmere nikakor ne bi smeli biti namenjeni zagotavljanju nadomestil gospodarskim subjektom, ker niso sprejeli potrebnih ukrepov. c. Ukrepi za nepredvidljive razmere bi morali zagotoviti prehodno rešitev, medtem ko se pogajanja o prihodnjem partnerstvu nadaljujejo, ne pa trajno blažiti negativnih učinkov brexita. Biti morajo začasni, da ne bi nadomestili dolgoročnega sporazuma. d. V skladu z načelom subsidiarnosti se ukrepi za nepredvidljive razmere sprejmejo le, kadar je ukrepanje na ravni Unije nujno za zaščito interesov EU, da se prepreči izkrivljanje ali razdrobljenost notranjega trga in ker podobnega rezultata ni bilo mogoče doseči z ukrepanjem na ravni držav članic. e. Ukrepi za nepredvidljive razmere so po svoji naravi enostranski ukrepi za zaščito interesov EU, v nekaterih primerih pa je njihova uporaba odvisna od vzajemnega odziva Združenega kraljestva. f. Njihova ozemeljska veljavnost ne bo vključevala Gibraltarja.

3. 4.Predlagani zakonodajni ukrepi za nepredvidljive razmere, ki se bodo uporabljali od januarja 2021 Poleg predloga o železniški povezavi prek predora pod Rokavskim prelivom, ki je bil sprejet 27. novembra 2020, je Komisija danes sprejela sveženj štirih zakonodajnih predlogov. Komisija bo tesno sodelovala z Evropskim parlamentom in Svetom, da bi olajšala njihovo pravočasno sprejetje pred koncem leta 2020. 4.1 Osnovna povezljivost v letalstvu in varnost v letalstvu (a) Če ob koncu prehodnega obdobja ne bo sprejet ukrep za nepredvidljive razmere v zračnem prometu, bo zračni promet med EU in Združenim kraljestvom prekinjen. Za zagotovitev osnovne letalske povezljivosti je Komisija danes sprejela predlog uredbe, da bi zagotovila opravljanje nekaterih zračnih prevozov med Združenim kraljestvom in EU za omejeno časovno obdobje. Ta ukrep bi za največ 6 mesecev omogočil letalskim prevoznikom iz Združenega kraljestva, da letijo prek ozemlja Unije brez pristanka, opravijo postanke na ozemlju Unije v nekomercialne namene ter opravljajo redne in izredne mednarodne prevoze potnikov in tovora med kraji v Združenem kraljestvu in kraji v EU (tretja in četrta svoboščina zračnega prometa). Ta ureditev bi bila pogojena s tem, da bi Združeno kraljestvo dodelilo enakovredne pravice letalskim prevoznikom iz Unije ter zagotavljalo močna jamstva za pošteno konkurenco in učinkovito uveljavljanje teh pravic in jamstev. V ta namen predlagana uredba za nepredvidljive razmere na Komisijo prenaša izvedbena pooblastila, podobna tistim iz Uredbe (EU) 2019/502 o skupnih pravilih za zagotavljanje osnovne letalske povezljivosti v zvezi z izstopom Združenega kraljestva Velika Britanija in Severna Irska iz Unije, ki se zaradi začetka veljavnosti sporazuma o izstopu niso začela uporabljati. (b) Če ne bi bil uveden ukrep za nepredvidljive razmere na področju varnosti v letalstvu, obstoječi certifikati projektov, ki jih je Agencija Evropske unije za varnost v letalstvu (EASA) izdala podjetjem s sedežem v Združenem kraljestvu pred koncem prehodnega obdobja, v Uniji ne bodo več veljavni. Za te certifikate bo po koncu prehodnega obdobja postalo odgovorno Združeno kraljestvo (država projektiranja) kot tretja država. Enako bi veljalo za certifikate, ki jih izdajo projektivne organizacije s sedežem v Združenem kraljestvu in jih certificira EASA. Če bi ti obstoječi certifikati projektov v EU postali neveljavni, bi bilo treba prepovedati let številnim zrakoplovom EU z obstoječimi certifikati projektov EASA, izdanimi podjetjem iz Združenega kraljestva. Komisija je zato danes sprejela predlog uredbe, ki zagotavlja, da se lahko zadevni letalski proizvodi ali projekti, ki jih je pred koncem prehodnega obdobja certificirala EASA ali projektivna organizacija, ki jo je certificirala EASA, brez motenj še naprej uporabljajo v zrakoplovih Unije. Ukrep bi se uporabljal samo za zrakoplove, registrirane v Uniji. (c) Nasprotno pa Komisija v zvezi z lastništvom in nadzorom letalskih prevoznikov EU ne bo predlagala nadaljnjih ukrepov za nepredvidljive razmere. Uredba (EU) 2019/502, sprejeta februarja 2019, se razen nekaterih elementov ni začela uporabljati. V njej je bilo predvideno šestmesečno prehodno obdobje, da bi lahko letalski prevozniki sprejeli potrebne ukrepe za zagotovitev popolnega izpolnjevanja zahtev glede lastništva in nadzora. To prehodno obdobje je bilo pogojeno s tem, da letalski prevozniki pristojnim nacionalnim organom predložijo zadovoljiv načrt za popravne ukrepe. Navedena obveznost se je uporabljala od začetka veljavnosti Uredbe. Nekateri letalski prevozniki so sprejeli potrebne ukrepe in ukrepi za nepredvidljive razmere ne bi smeli dajati nepravične prednosti tistim deležnikom in podjetjem, ki se morda niso pravočasno prilagodili novim razmeram. 4.2 Povezljivost cestnega prevoza Če do 1 januarja 2021 ne bo sklenjen sporazum o prihodnjem partnerstvu med EU in Združenim kraljestvom, v pravu Unije ne bi bilo nobene podlage za zagotavljanje storitev cestnega prevoza blaga med Združenim kraljestvom in državami članicami s strani cestnih prevoznikov v tovornem prometu po tem datumu. Edini pravni okvir, na katerem bi lahko temeljilo nadaljnje zagotavljanje storitev, bi postal večstranski sistem kvot Evropske konference ministrov za promet (ECMT). Vendar zaradi strogih omejitev, ki urejajo število dovoljenj ECMT, ta ne bi zadostovala za prevoz blaga po cesti med Združenim kraljestvom in državami članicami, kar bi povzročilo resne motnje, ki bi lahko celo ogrozile javni red. Če do 1. januarja 2021 ne bi bil sklenjen sporazum o prihodnjem partnerstvu med EU in Združenim kraljestvom, bi bilo poleg tega treba prekiniti linijske avtobusne prevoze v Združeno kraljestvo in iz njega. Ustrezen nadomestni večstranski akt (protokol k Sporazumu Interbus) med EU in Združenim kraljestvom bo verjetno začel veljati šele sredi leta 2021. Zato je Komisija danes sprejela predlog uredbe, ki za omejeno časovno obdobje zajema osnovno povezljivost v zvezi s cestnim prevozom blaga in potnikov. (a) Osnovna povezljivost cestnega prevoza blaga Predlagana uredba bi zagotovila neprekinjeno osnovno povezljivost cestnega prevoza blaga za največ 6 mesecev. Pogoj za to je, da Združeno kraljestvo cestnim prevoznikom v tovornem prometu iz Unije podeli enakovredne pravice, pri čemer se za pošteno konkurenco ter socialna in tehnična pravila uporabljajo pravila, enakovredna pravilom EU. Spremljanje in zagotavljanje enakovrednosti pravic dostopa do trga ter zagotavljanje poštene konkurence sta del pooblastil, prenesenih na Komisijo, na enak način kot v Uredbi (EU) 2019/501 o skupnih pravilih za zagotavljanje osnovne povezljivosti cestnega prevoza blaga in potnikov, ki se ni nikoli začela uporabljati, ker je začel veljati sporazum o izstopu. Enako kot pri Uredbi (EU) 2019/501 nova predlagana uredba za nepredvidljive razmere ne določa priznavanja (po načelu ohranitve pridobljenih pravic) licenc in certifikatov Združenega kraljestva, ki jih imajo prevozniki EU, na primer o strokovni usposobljenosti. Prevozniki EU, ki v EU še vedno delajo s potrdili, ki jih je izdalo Združeno kraljestvo, bi morali do 1. januarja 2021 pridobiti certifikate EU. (b) Prevoz potnikov – avtobusni prevozi

Predlagana uredba bi zagotovila neprekinjeno povezljivost avtobusnih prevozov za obdobje do 6 mesecev. Pravila o pošteni konkurenci ter socialna in tehnična pravila bi se uporabljali na enak način kot za cestni prevoz blaga. Kar zadeva čezmejne avtobusne prevoze na irskem otoku, predlagana uredba za nepredvidljive razmere določa tudi pravico do pobiranja in odlaganja potnikov na obmejnem območju v okviru linijskega prevoza. To je namenjeno zaščiti gospodarstva celotnega irskega otoka in občutljivih razmer na njem ter zagotavljanju povezljivosti med obmejnimi skupnostmi, ki bi bila sicer prekinjena. 4.3 Železniška povezava skozi predor pod Rokavskim prelivom Če Unija ne bi sprejela ukrepa za nepredvidljive razmere, bi bilo treba po koncu prehodnega obdobja prekiniti delovanje stalne povezave pod Rokavskim prelivom prek predora pod Rokavskim prelivom. V takem primeru vlaki ne bi mogli voziti skozi predor pod Rokavskim prelivom, ki povezuje Združeno kraljestvo z evropsko celino. Glede na gospodarski pomen stalne povezave pod Rokavskim prelivom za Unijo je Komisija 27. novembra sprejela predlog uredbe, ki bi zagotovila nadaljevanje delovanja stalne povezave pod Rokavskim prelivom po 1. januarju 2021, dokler ne bi bila vzpostavljena druga ureditev. Delovanje stalne povezave pod Rokavskim prelivom prek predora pod Rokavskim prelivom nadzoruje medvladna komisija, ustanovljena s Pogodbo iz Canterburyja med Francosko republiko in Združenim kraljestvom, podpisano 12. februarja 1986. Do konca prehodnega obdobja je medvladna komisija priznana kot nacionalni varnostni organ, ki ga dve državi članici pooblastita za zagotavljanje, da se pravila Unije o varnosti in interoperabilnosti uporabljajo za celoten predor pod Rokavskim prelivom. Medvladna komisija izdaja ustrezna varnostna spričevala in pooblastila. Francija je bila pooblaščena za izpogajanje, podpis in sklenitev mednarodnega sporazuma z Združenim kraljestvom, s katerim bi ohranili enotno varnostno ureditev in medvladno komisijo. Vendar sporazum ne bo začel veljati ob koncu prehodnega obdobja. Brez takega sporazuma se medvladna komisija od 1. januarja 2021 ne bo več štela za nacionalni varnostni organ v skladu s pravom EU, spričevala in pooblastila, ki jih je izdala, pa bodo nehali veljati. Predlagana uredba bi veljavnost pooblastil, ki jih je izdala medvladna komisija, podaljšala za obdobje dveh mesecev. To bi francoskemu nacionalnemu varnostnemu organu dalo dovolj časa, da prevzame nadzor in izda svoja spričevala. Za zagotovitev povezljivosti med Unijo in Združenim kraljestvom je bistveno tudi, da prevozniki v železniškem prometu, ki zagotavljajo storitve v predoru pod Rokavskim prelivom, to še naprej opravljajo in lahko prispejo na mejno postajo Calais-Fréthun. V ta namen bi bilo treba obdobje veljavnosti njihovih licenc, ki jih je izdalo Združeno kraljestvo, in varnostnih spričeval, ki jih je izdala medvladna komisija, podaljšati za devet mesecev. To podaljšanje bi zagotovilo dovolj časa za izpogajanje in sklenitev potrebnih ureditev, predvidenih v pravu Unije, da bi preprečili motnje. 4.4 Ribolovne dejavnosti Komisija v okviru prihodnjega partnerstva med EU in Združenim kraljestvom še naprej pripisuje velik pomen sporazumu o ribištvu. Konec prehodnega obdobja, ne da bi bil dosežen dogovor o prihodnjih odnosih, bi lahko zelo negativno vplival na gospodarsko preživetje obalnih skupnosti in ogrozil trajnostno naravo ribolova v zadevnih vodah. Da bi zaščitili interese ribičev v EU, je Komisija sprejela predlog za spremembo Uredbe (EU) 2017/2403 o dovoljenjih za ribolov za obdobje do konca leta 2021. Predlog plovilom EU in Združenega kraljestva omogoča vzajemni dostop do njunih voda. Če bodo pravne določbe sprejete, bodo Uniji omogočile, da plovilom Združenega kraljestva izda dovoljenja za vstop v vode EU in upravlja vloge plovil EU za dovoljenja za vstop v vode Združenega kraljestva, če so izpolnjeni pogoji glede trajnosti in ob upoštevanju vzajemnosti. Ribolovne možnosti, ki jih zagotavljajo taki dogovori in ki jih določita obe pogodbenici skupaj, bi morale biti v skladu s trajnostnim upravljanjem zadevnih staležev. Te določbe bi zagotovile pravno varnost za ribiško industrijo in ohranitev staležev rib. Na podlagi predhodnega usklajevanja z državami članicami je Komisija pripravljena, da Združenemu kraljestvu takoj po koncu prehodnega obdobja predloži vloge za dovoljenje v zvezi s plovili EU. 5. Blaženje učinkov s proračunom EU 5.1 Rezerva za prilagoditev na brexit Komisija bo v skladu s sklepi Evropskega sveta v kratkem predstavila predlog rezerve za prilagoditev na brexit v vrednosti 5 milijard EUR. Pogoji za financiranje iz rezerve bodo prilagojeni tako za scenarij z dogovorom kot brez njega. Kar zadeva najbolj prizadete regije in sektorje, je že jasno, da scenarij brez dogovora pomeni posebna tveganja za ribiško industrijo EU. Predlog bo odražal to dejstvo. 5.2 Programi in instrumenti v proračunu EU za obdobje 2021–2027 Danes ni mogoče oceniti celotnega učinka odločitve Združenega kraljestva, da letos zaključi prehodno obdobje, ob tem pa se ne sklene dogovor. Poleg rezerve za prilagoditev na brexit bi bilo treba pri načrtovanju financiranja Unije za obdobje 2021–2027 jasno upoštevati učinek konca prehoda, in sicer tako ob scenariju z dogovorom kot brez njega. V primeru, da se po koncu prehodnega obdobja, zlasti ob scenariju brez dogovora, pojavijo neznani stranski učinki, bo Komisija pripravljena na hitro ukrepanje v skladu z regulativnimi določbami, če bi se države članice odločile spremeniti svoje programe, ki jih zajema uredba o skupnih določbah, da bi prerazporedile del razpoložljivih sredstev v okviru svojih nacionalnih sredstev. Komisija bo tudi hitro ukrepala, če bodo države članice želele spremeniti dodelitev svojih nacionalnih sredstev v okviru Evropskega sklada za pomorstvo in ribištvo, pri tem pa spoštovale regulativne določbe.